FÆLLES AKTION af 29. november 1996 vedtaget af Rådet på grundlag af artikel K.3 i traktaten om Den Europæiske Union vedrørende oprettelse og førelse af et register over særlig sagkundskab, viden og ekspertise med hensyn til bekæmpelse af international organiseret kriminalitet for at lette retshåndhævelsessamarbejdet mellem Den Europæiske Unions medlemsstater (96/747/RIA)

RÅDET FOR DEN EUROPÆISKE UNION,

som henviser til traktaten om den Den Europæiske Union, særlig artikel K.3, stk. 2, litra b),

som henviser til formandskabets og Belgiens initiativ,

som henviser til den fælles aktion af 10. marts 1995 vedtaget af Rådet på grundlag af artikel K.3 i traktaten om Den Europæiske Union vedrørende Europols Narkotikaenhed (1) og den fælles aktion af 16. december 1996 vedtaget af Rådet på grundlag af artikel K.3 i traktaten om Den Europæiske Union vedrørende udvidelse af Europols Narkotikaenheds mandat (2),

som minder om, at told- og politisamarbejde med henblik på forebyggelse og bekæmpelse af international kriminalitet i henhold til traktatens artikel K.1, nr. 8 og 9, betragtes som spørgsmål af fælles interesse for medlemsstaterne, og

som tager følgende i betragtning:

Rådet finder, at grovheden af og udviklingen i visse former for international kriminalitet kræver et øget samarbejde mellem medlemsstaternes retshåndhævende myndigheder, navnlig på det kriminaltekniske og kriminalvidenskabelige område;

de nationale retshåndhævende myndigheder, der beskæftiger sig med bekæmpelse af organiseret kriminalitet, har for at imødegå de forskellige trusler, som medlemsstaterne udsættes for, udviklet særlig sagkundskab, viden og ekspertise på visse områder, som i princippet bør gøres tilgængelig for de relevante myndigheder i alle andre medlemsstater efter anmodning, hvis og når de har behov for det;

oprettelse og førelse af et register over særlig sagkundskab, viden og ekspertise på disse områder vil i videre omfang og lettere kunne gøre denne ekspertise tilgængelig for myndigheder i alle medlemsstaterne, hvilket vil øge medlemsstaternes muligheder for at bekæmpe kriminalitet;

det er ikke hensigten, at det register, der er omfattet af denne fælles aktion, skal erstatte eller berøre eksisterende bilaterale eller multilaterale ordninger for kriminalvidenskabeligt og kriminalteknisk retshåndhævelsessamarbejde, ligesom det heller ikke skal være et instrument for udveksling af operationelle efterretninger eller gøre oprettelsen af nye strukturer inden for Rådet påkrævet;

Europols Narkotikaenhed skal i første omfang udarbejde et register vedrørende ulovlig handel med narkotika og menneskehandel,

HAR VEDTAGET FØLGENDE FÆLLES AKTION:

Artikel 1

Europols Narkotikaenhed (EDU) har til opgave at udarbejde, føre og formidle et register over særlig sagkundskab, viden og ekspertise med hensyn til bekæmpelse af kriminalitet af den art, der henhører under Europols Narkotikaenhed i medfør af de fælles aktioner af 10. marts 1995 og 16. december 1996.

Artikel 2

1. Medlemsstaterne sender deres bidrag til indførelse i registret til EDU.

2. EDU udarbejder registret på grundlag af medlemsstaternes bidrag.

3. Medlemsstaterne tager i forbindelse med deres bidrag til registret fuldt ud hensyn til det klassifikationsniveau og den beskyttelse, hver medlemsstat har fastlagt.

4. EDU har efterfølgende ansvaret for, at eventuelle ændringer og tilføjelser til registret på grundlag af yderligere bidrag fra medlemsstaterne indføres korrekt i registret, og for at gøre medlemsstaterne opmærksom på ændringer og tilføjelser.

Artikel 3

1. Hver medlemsstat bidrager til registret med oplysninger om særlig sagkundskab, viden eller ekspertise, som den har udviklet med hensyn til bekæmpelse af organiseret kriminalitet, og som den mener bør gøres tilgængelig for alle medlemsstaterne.

2. Medlemsstaternes bidrag, som det vil være hensigtsmæssigt at indgive på formularer, som skal godkendes i Rådet, skal som et minimum give en tilstrækkelig detaljeret beskrivelse af de forskellige former for særlig sagkundskab, viden eller ekspertise, således at de relevante myndigheder i medlemsstaterne har grundlag for at bedømme, om disse oplysninger kan have relevans for udførelsen af deres opgaver. Det anføres også nøjagtigt i bidragene, hvordan der direkte og hurtigt kan opnås kontakt enten med de myndigheder, der kan tilbyde denne sagkundskab, viden eller ekspertise, eller med et centralt kontaktpunkt i medlemsstaten.

3. Medlemsstaterne har ansvaret for, at oplysningerne om kontaktpunkterne ajourføres, når det er nødvendigt.

4. Medlemsstaterne kan når som helst indføre yderligere bidrag eller anmode om at få bidrag slettet i registret.

5. Registret må ikke indeholde personoplysninger ud over de navne og oplysninger om kontaktpunkter, der er nødvendige for, at ordningen kan fungere.

Artikel 4

1. Hver medlemsstat ligger inde med en kopi af registret. De relevante myndigheder i en medlemsstat, som ønsker at benytte sig af særlig sagkundskab, som er anført i registret, tager selv kontakt med det relevante kontaktpunkt i den medlemsstat, som har indført oplysningen. Spørgsmål om eventuel godtgørelse af udgifter afgøres bilateralt.

2. En medlemsstat, som har indført oplysninger i registret om særlig sagkundskab, viden eller ekspertise, kan afvise at stille disse oplysninger til rådighed i et givet tilfælde, hvis omstændighederne gør det påkrævet.

3. Medlemsstaterne er enige om, at hvis de opnår kontakt gennem registret, underretter de EDU om de grundlæggende detaljer, som Rådet skal fastlægge nærmere med enstemmighed, således at der kan føres effektiv kontrol med registrets nytte.

4. Artikel 5, stk. 2, og artikel 7 i den fælles aktion af 10. marts 1995 finder anvendelse.

Artikel 5

Denne fælles aktion offentliggøres i Tidende.

Den træder i kraft på datoen for offentliggørelsen.

Udfærdiget i Bruxelles, den 29. november 1996.

På Rådets vegne

N. OWEN

Formand

(1) EFT nr. L 62 af 20. 3. 1995, s. 1.

(2) Se side 4 i denne Tidende.